Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2019/C 361/10)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„BERGAMOTE(S) DE NANCY“

EÚ č.: PGI-FR-0195-AM01 – 30.10.2017

CHOP () CHZO (X)

1. SKUPINA ŽIADATEĽOV A OPRÁVNENÝ ZÁUJEM

Adresa: co AIAL – 2, avenue de la forêt de Haye – ENSAIA – UDL/BP 172

E-mail: Bergamote-de-nancy@iaa-lorraine.fr

Zloženie: skupina pozostáva z výrobcov cukríkov „Bergamotes) de Nancy“. Je preto oprávnená navrhnúť zmenu špecifikácie výrobku.

2. ČLENSKÝ ŠTÁT ALEBO TRETIA KRAJINA

Francúzsko

3. POLOŽKY V ŠPECIFIKÁCII, KTORÝCH SA ZMENA TÝKA

☒ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☒ Označovanie

☒ Iné: doplnenie informácií o balení cukríkov, aktualizácia kontaktných údajov, kontrolných orgánov, vnútroštátnych požiadaviek

4. TYP ZMENY (ZMIEN)

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012

☒ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorého nebol uverejnený jednotný dokument (alebo rovnocenný dokument)

5. ZMENA (ZMENY)

5.1. Bod „Názov výrobku“

Názov výrobku „Bergamotes) de Nancy“ sa nahrádza takto: „Bergamote de Nancy“/„Bergamotes de Nancy“, pretože sa používajú oba tieto názvy, buď na označenie jednotlivých cukríkov, alebo na označenie veľkoobchodného alebo maloobchodného balenia týchto cukríkov.

5.2. Bod „Opis výrobku“

Medzi použité zložky sa dopĺňa glukózový sirup, pretože bol z opisu výrobku vynechaný, hoci je uvedený v časti špecifikácie výrobku týkajúcej sa spôsobu výroby.

Výraz „bergamotový éterický olej“ sa nahrádza výrazom „bergamotový olej“ s cieľom dosiahnuť súlad so zmenami platného nariadenia o arómach [nariadenie (EÚ) č. 1334/2008].

Veta:

sa nahrádza vetou

Výraz „vareného“ sa vypúšťa, pretože opisuje výsledok postupu výroby jednej zložky, a nie zloženie cukríka.

Dopĺňa sa veta „Svoje prirodzené sfarbenie nadobúda varením na priamom ohni“, ktorá sa týka nevychladnutej cukríkovej hmoty. Toto ustanovenie, uvedené aj v bode „Spôsob výroby“, sa jednoducho opakuje, pretože opisuje hlavnú vlastnosť cukríka.

Pri tomto spôsobe varenia má uvarená cukríková hmota prirodzené jantárové sfarbenie bez toho, aby bolo potrebné pridávať farbivo.

Dopĺňa sa, že „Bergamote de Nancy“/„Bergamotes de Nancy“ je „tvrdý“ cukrík. Tvrdosť nie je novým prvkom; ide o charakteristickú vlastnosť týchto cukríkov a vzniká varením cukru. Účelom doplnenia tohto prídavného mena je spresniť opis výrobku.

Veta „Konzumuje sa v nezmenenej podobe“ sa vypúšťa, pretože nejde o opisný prvok výrobku.

Veta „Cukríky Bergamote de Nancy neobsahujú žiadne chemikálie ani farbivá okrem vyššie uvedených zložiek“ sa vypúšťa. Zachovávajú sa iba osobitné pravidlá platné pre výrobok.

Veta „Ide o jedinú tradičnú francúzsku cukrovinku, ktorá získava svoju vôňu vďaka bergamotovému éterickému oleju.“ sa vypúšťa. Táto informácia nie je užitočná, pretože používanie bergamotového oleja pri výrobe iných cukríkov nie je zakázané.

V časti „Opis výrobku“ sa dopĺňa veta „Cukríky ‚Bergamote de Nancy‘/,Bergamotes de Nancy‘ sú balené jednotlivo“.

Cukríky sa môžu k sebe ľahko prilepiť, zakaliť sa či nadobudnúť mliečne sfarbenie, čo spôsobuje zmenu ich konzistencie (sú potom menej tvrdé a lepia sa na zuby). Cukrári balia cukríky jednotlivo, aby ich ochránili pred vzduchom a aby lepšie a dlhšie vydržali. Rýchlym balením jednotlivých cukríkov a minimálnou manipuláciou sa zabezpečuje špecifická kvalita cukríkov „Bergamote de Nancy“/„Bergamotes de Nancy“, predovšetkým priehľadnosť a tvrdosť.

5.3. Bod „Zemepisná oblasť“

Odkaz na región „Lotrinsko“ sa vypúšťa, pretože jeho hranice a názov sa zmenili v dôsledku zmeny francúzskych administratívnych regiónov. Ponecháva sa iba zoznam departementov. Zemepisná oblasť sa nemení.

Veta „Výroba a balenie jednotlivých cukríkov sa uskutočňujú v zemepisnej oblasti.“ sa dopĺňa tak, aby boli jasne uvedené kroky, ktoré sa uskutočňujú v tejto zemepisnej oblasti. Balenie jednotlivých cukríkov sa uskutočňuje hneď po nakrájaní cukríkovej hmoty na cukríky, pretože sú veľmi citlivé na vlhkosť vzduchu a manipuláciu. To umožňuje zabaliť cukríky čo najrýchlejšie, aby čo najlepšie a najdlhšie vydržali.

5.4. Bod „Dôkaz o pôvode“

Prvky umožňujúce zabezpečenie vysledovateľnosti sa uvádzajú v podobe tabuľky, v ktorej sa rozlišujú jednotlivé kroky: „Príjem a skladovanie surovín“, „Výroba jednotlivých balení“ a „Balenie, skladovanie a predaj“. Dopĺňajú sa podkladové dokumenty týkajúce sa vysledovateľnosti: „technická dokumentácia“, „výsledky analýz“ atď. Tieto zmeny, ktorých cieľom je zlepšiť vysledovateľnosť výrobkov, zodpovedajú súčasnej praxi, ktorá v špecifikácii výrobku nebola doposiaľ presne opísaná.

5.5. Bod „Spôsob výroby“

Odsek „Priestory a suroviny na výrobu cukríkov ‚Bergamote de Nancy‘ musia byť v súlade s hygienickými predpismi vyžadovanými platnými predpismi (vyhláška č. 91-409 z 26. 4. 1991)“ sa vypúšťa, pretože odkazuje na všeobecné predpisy.

Na objasnenie rôznych krokov výroby sa doplnil diagram procesu výroby týchto cukríkov. Toto doplnenie nepredstavuje zmenu spôsobu výroby, ale len schematické zobrazenie v podobe tabuľky.

Použité suroviny:

Ustanovenie „glukózový sirup R43 alebo R45“ sa nahrádza výrazom „glukózový sirup s ekvivalentom dextrózy (DE) 35 až 41“, pretože pojmy R43 a R45 zodpovedajú komerčným odkazom dodávateľa na rovnaký ekvivalent dextrózy. Odkaz na presnú definíciu nemá na výrobok žiadny vplyv.

Výraz „bergamotový éterický olej v súlade s európskou smernicou 88/388/EHS a normou NF T75 2015 (príloha č. 5)“ sa nahrádza výrazom „bergamotový olej v súlade s platnými európskymi právnymi predpismi“. Touto formuláciou sa odkazuje na všeobecné normy, ktoré sa môžu meniť. Nemení sa ňou použitá zložka.

Do špecifikácie sa ako surovina dopĺňa voda, pretože sa síce pri varení odparí, ale používa sa prípravu cukríkovej hmoty. Cieľom tohto doplnenia je zahrnúť zložku, ktorá je zo špecifikácie výrobku z dôvodu jej vyparenia vynechaná, hoci je nevyhnutná na výrobu týchto cukríkov. Dopĺňa sa veta „prípadne zvyšky z predchádzajúcej výroby cukríkov ,Bergamote de Nancy‘/,Bergamotes de Nancy‘ až do 15 hm. %‘.

Účelom tohto doplnenia je povoliť použitie zvyškov z predchádzajúcej výroby cukríkov, ktoré po úkonoch vykrajovania cukríkov nebolo možné použiť na výrobok s CHZO (cukríky, ktoré boli vyradené, pretože boli puknuté alebo deformované). Zvyšky sa pridávajú vo fáze prípravy cukríkovej hmoty. Množstvo použitých zvyškov je obmedzené na 15 %, aby tento postup nemal žiadny vplyv na vlastnosti konečného výrobku. Toto použitie zvyškov nemá žiadny vplyv na zloženie cukríkovej hmoty, pretože výrobky (vychladnutá cukríková hmota) opätovne začlenené do výrobného procesu majú rovnaké zloženie. Tento postup zodpovedá praxi prevádzkovateľov odvetvia. Týmto doplnením sa teda majú tieto postupy kodifikovať.

Proces výroby:

Dopĺňa sa tento odsek:

„a) Príprava cukríkovej hmoty: Tento krok spočíva v rozpustení cukru a prípadne použitých zvyškov z predchádzajúcej výroby vo vode. Potom sa konečná zmes (cukríková hmota) vyrobí pridaním glukózového sirupu. Celá zmes sa privedie do varu a odstránením kalu sa cukríková hmota zosvetlí.‘

Účelom tohto odseku je objasniť fázu prípravy cukríkovej hmoty, ktorá v platnej špecifikácii výrobku nie je jasne vysvetlená. Kodifikujú sa ním ustálené postupy výrobcov a vďaka lepšiemu opisu postupov sa zaručuje kvalita výrobku.

Výroba cukríkov:

Ustanovenie:

„cukor sa varí na ‚priamom ohni‘ a po uvarení do stupňa hustoty ‚na lom‘ („au cassé“) (teplota približne 150 °C) sa pridáva bergamotový éterický olej v pomere minimálne 2 gramy na kilogram cukríkovej hmoty“

sa nahrádza takto:

„Cukríková hmota sa varí na priamom ohni a po uvarení do stupňa hustoty „na lom“ („au cassé“) t. j. pri teplote 152 °C (±5 °C) sa odoberie z ohňa a naraz sa do nej pridá bergamotový olej v pomere 2 g (±10 %) na kilogram uvarenej cukríkovej hmoty. Bergamotový olej sa musí pridať dostatočne rýchlo na to, aby sa zabránilo jeho nadmernému odpareniu. Pridáva sa pri miernom miešaní, aby sa predišlo akémukoľvek riziku predčasnej kryštalizácie cukru. “